Мин-уҡытыусы

Хәтирәләр...Бала саҡ хәтирәләре...

Иң күңелле,иң иҫтә ҡала торған мәл-бала саҡ.Кешенең яҙмышын хәл итеүҙә был мәл хәтирәләре ҙур урын алалыр, моғайын.

Бәхетле булды бала сағым: тулы ғаиләлә үҫтем.Атайым яғынан олатайым-өләсәйемде,әсәйем яғынан олатайым-өләсәйем, хатта олатайҙың әсәһен күреү бәхете тейҙе үҙемә. Улар тулы белем дә ала алмаған оло кешеләр ине. Шуға ҡарамаҫтан дүрт йыллыҡ,ете йыллыҡ белем менән ни генә белмәй ине улар?!Мин уларҙың шул тиклем дә белемгә,гәзит-журналдар уҡырға ынтылыуына таң ҡала инем.

Үҫә төшкәс, үҙемдең буласаҡ һөнәремде һайлағанда тормошомдоң шул мәлдәре ниндәйҙер роль уйнағандыр, әлбиттә.

Өләсәйем:

-Тыныс тормошта йәшәйбеҙ хәҙер, һин, ҡолонсағым, бик бәхетле,беҙҙән һуңғы быуындарға һуғыштар күрергә яҙмаһын,-тип һәр ваҡыт ҡабатлар ине.Өҫтәп:

-Беҙ уҡый алманыҡ,уҡырға ынтыл,белемле кеше юғалмай ул,-тип тә ҡуйыр ине.

Ә мин:

-Үҫкәс уҡытыусы булам да, бөтәгеҙҙе лә йыйып уҡытам, ярамы?- тим. Был һүҙҙәрҙе ишеткәс өләсәйем йылмайып ҡына ҡуя. Яңғыҙым ҡалған ваҡыттарҙа ҡурсаҡтарымды йыйып,өләсәйемдең "уҡырға кәрәк" һүҙен ҡабатлап,шуларҙы уҡыта инем.

Өләсәйемдең ғаиләһе ишле булғас, бер-бер артлы эне-һеңелдәр тыуа торҙо.Бер ваҡыт мин улар араһында ҙур кеше булып киттем. Үҙемсә уларҙы "тәрбиәләй" торғайным. Бәләкәс "тере ҡурсаҡтарҙы" тиҙерәк ултыртып уҡытаһым килә ине, әммә юҡ шул,улар менән икенсе төрлө эш итергә кәрәк икән.

-Улар бәләкәй әле,тап-таҙа ҡағыҙ бите кеүектәр, шул ҡағыҙға нисек, ниндәй яҙыу яҙаһың улар шундай булып үҫә,-тип әйткән һүҙҙәре лә хаҡ икән өләсөйемдең.

Көндәр буйы шулай өләсәйем янында бөтөрөләм. Белгәнен өйрәтергә тырышып, миңә әкиәттәр һөйләп,мәҡәл-әйтемдәре менән һәр аҙымды хуплап, кис етһә бишек йырҙары көйләп, көндө таҡмаҡтар менән биҙәп йәшәне ул. Туған телгә,әҙәбиәткә һөйөүем шунан киләлер,моғайын.

Минең уҡытыусылыҡ яҙмышыма үземдең яратҡан уҡытыусымдың да ҙур йогонтоһо бар. 2 кластҡа килгәндә мине сибәр, дәрте ташып торған, балаларҙы ысын күңелдән яратҡан Белорет һылыуы Ғәзизә апай ҡаршы алды. Ул беҙҙе класҡа индереп ултыртҡас, саф башҡорт телендә һөйләй башланы. Кемдәрҙер тыныс ҡына көлөштө, ә мин уҡытыусы апайҙың матур итеп һөйләүенә иҫем китеп ултырҙым. Шунда мин үҙем уҡытасаҡ моңло, йомшаҡ башҡорт телендә һөйләшкән кешене беренсе ҡабат күрҙем, был телде беренсе ҡабат ишеттем. Ҡыҙғанысҡа ҡаршы ул беҙҙе бер генә йыл уҡытты, ул һаубуллашып киткәндә илап ҡалдым хатта.

...Хәҙер мин-уҡытыусы. Көн һайын эшкә бара торған юлымдан атлайым.Тирә-яҡта төрлө тауыштар - "ауыл" тауыштары ишетелеп ҡуя. Балалар көлөшә-көлөшә,шатланышып белем усағына ашыға. Тыныс,мул тормош,яҡты мәктәп... Яңынан өләсәйем иҫемә төшөп китә. Улар быуыны уҡый алмаған өсөн үпкә тоям төҫлө үҙемдә һәм аҙымдарымды шәбәйтеп тиҙрәк уҡыусыларыма белем бирергә ашығам.

Уҡытыусы кем ул? Ул-бала яҙмышында иң яуаплы кеше. Йыл һайын мәктәпкә "тап-таҙа ҡағыҙ бите кеүек" балалар килә. Уҡытыусы уларҙы ҡабул итеп, шул таҙа биткә беренсе хәрефтәрен төшөрә башлай. Иң беренсе мәктәп буҫағаһын атлап кергән көндән алып, ҙур тормошҡа оҙатып һуңғы ҡыңғырау сыңлаған көнгә тиклем бала менән һәр саҡ йәнәшә уның укытыусыһы атлай.   Ул барлыҡ һөнәрҙәргә юл асыусы, эҙләнеүсән тәрбиясе, мөғжизә ҡылыусы. Уҡытыусы булыу өсөн һөнәри белем, ә иң яҡшы уҡытыусы булыу өсөн балаларҙы яратып, эшеңә күңел йылыңды һалыу кәрәк!

Ошо ҙур исемде аҡлау өсөн бөтә көсөмдө һалам. Үҙемдең уҡытыусы һөнәрен һайлағаныма ғорурланып йәшәйем. Эҙләнеү, эшләү, ижад итеү,артабан үҫеү-минең педагогик кредом. Уҡыусылыарымда тормошҡа һөйөү, белем алыуға ынтылыу, тирә-яҡтағыларға мәрхмәтле ҡараш, телгә, әҙәбиәткә ихтирам тәрбиәләргә тырышам. Уҡытыусы кеше үҙенең эш дәүерендә һәр саҡ йәшлегендә, бала сағында ҡала. Көн һайын балаларҙы күреп, улар менән аралашып, күңелле, фәһемле дәрестәр үткәреп,уларҙың ниндәйҙер тормош мәсьәләләрен сисеп мин дә уҡыусылар тормошо менән йәшәйем. Уларға кәңәш бирер алдынан үҙемдең бала сағымды иҫкә төшөрәм. Тағы ла хәтирәләр, хәтирәләр...

Яраткан эшең булыу - үҙе ҙур бәхет! Ҙур йылғалар бәләкәй шишмәләрдән башланган кеүек, һәр оло эштең нигеҙендә кескәй кенә ғәмәл ята. Шишмә башыбыҙҙа тороусы, олы тормошҡа тәүге аҙым яһарга ярҙам итеүсе бит мин - Уҡытыусы!

Әлбиттә, заман күҙлегенән сыгып ҡарағанда һөнәрем еңел түгел, ләкин үҙ эшеңде яратып башкарһаң, һәр иртәлә ашҡынып мәктәпкә килһәң, балаларҙың ҙур ышаныс менән һиңә төбәлгән ҡараштарын күрһәң, барлыҡ арыуҙар юғала, һәм хезмәтеңдән ҡәнәғәтләнеү тойгоһо, шатлыҡ хистәре солғап ала. Мин эшемә шатлана-шатлана барам һәм эшемдән йәм һәм тәм табып өйгә ҡайтам. Ғайләмдә минең хеҙмәтемә ярҙам итеүсе, мине аңлаусы, яратыусы тормош иптәшем һәм ҡыҙҙарым таяныс.

Уҡытыусы – бәхетле кеше, сөнки уның ҡулында Кешелек бәхете.